**HUMAN TRAFFICKING**: **MIHRING HMANGA SUMDAWNNA LEH MIZORAM**

- Dr Sakhawliana, Asst. Prof.

Dept of Public Administration

Govt. Kamalanagar College, Chawngte

 ‘Human Trafficking’ hi tunlai khawvelah chuan sualna rapthlak berte zing ami a ni a. Ruihhlo leh Ralthuam hmanga a ruka sumdawnnate khuahkhirh tur leh ti rem tura ram hrang hrang Sorkarten hma an lak ang hian a dona liantham kan hriat loh avangin mihring hmanga sumdawnna (Human trafficking) hi kan bengkhawn lo a ni maithei e. Hetiang sumdawnna huatthlala hian khawvel khawilai mah hi a zuah tawh lo va, USA, Russia, England leh Europe khawmualpui hrang hrangah a thleng vek a. Africa, Southeast Asia-ah leh Asia khawmualpui hrang hrang India, Nepal, Bangladesh, leh Pakistan -te pawh a tuar nasa berte zingami niin, Mizoram pawh kan bang bik ta lo. Chuvangin hetiang mihring hmanga sumdawnna rapthlak tak mai kan lo hriatchian zawk theihnan leh kan chhungkua kan invenhim theihnan hetiang hian bihchian kan tum dawn a ni.

*Human trafficking awmzia:*

Kan thupuia kan luh tak tak hmain ‘Human trafficking’ awmzia tihian sawifiah tum hmasa ta ila. Oxford English Dictionary chuan “Human trafficking chu Sorkar dan ang ni lova nawhchizuar tur leh tihluihna hmanga hna thawh tir tura mihring thawnkual hi a ni”, a ti mai a. He hrilhfiahna hian human trafficking ti punluntu ber nia ngaih, tihluihna leh vehthlemna chi hrang hrang hmanga mi fa duhlaite bumchhuak a, an hriat ngailohna hmun an thlen chinah an thuhnuaiah dahin nawhchizuar (Commercial sex worker) tura hralh an nih thin thu leh, sal ang maia chhawr an nih thinnate tarlan a tum ber niin a lang.

UNO chuan Human trafficking chu “Vehthlemna hmanga mihring hnathawk tura lak te, thawn bo te, in hlan chhawnte, awmpui atana lo lak te, tharum thawh a hlauhthawnawma dah te, in bum chhuah te bakah, midang chunga thuneihna hmangsual a hna thawh luih tir te, midang nun ti chhe thei tur chi hrang hrangte” tiin a huamzau tir em em mai a. A chhan chu mihring hmanga sumdawnna hi Local level (Tualchhung), Regional level (Ramchhung) leh International level (Khawvel pum)-ah ‘Network’ nei hial pawhin an che tawh a. Tin, inzawmpui nei lem lova, mi bum chhuak a, a bumtuten an thuhnuaiah an dah ta maw tih veleh a zuar thin an awm bawk tih kan hriat pawh a tha awm e. Hna tha tak zawn sak turte leh sumdawnna hlawk tak pe thei ni a insawi in mi an bum a, a awihawm thei ang ber leh a itawm thei ang berin mi an bum a. Hetiang sumdawnna a inhnamhnawih thinte hi an hmel en mai chuan zahawm takte an nih thin avangin mi tam takin an ring viau zel.

*Eng nge a hlauhawmnate:*

Kan tawrh ve phawt hma chuan ‘Human trafficking’ hi a hlauhawmzia hriat a har maithei. Nimahsela, a tuar tawhte atanga a lan danin mihring hmanga sumdawnna hian mihring nun a ti chhe vek thei a, a tuartuten an zalenna chhuhsak nia an inhriat meuh chuan mahni pawh in chhanchhuak thei tawh lo khawpin an lo tang nghet tawh thin. Tin, hmeichhia phei chu nawhchizawrhna hmunah an hralh nge nge a, in ropui tak leh hmun biru leh fianrial, a luhna leh a chhuahna tur pawh hriat loh khawpa in ropuite a nih thin avangin chhanchhuaktu an tawn hlauh loh phei chuan an tan tihngaihna a awm tawh thin lo. Mipa pawh an bang chuang lo, hlawh mumal pe lovin an chhawr a, an kal (Kidney) te lak luihsakin an thisen leh an mit te thlengin an laksak a, an duh reng vang ni lovin sum tam tak takin an hralh ruk sak thin.

*Engtin nge mi an bum chhuah thin:*

Mihring hmanga sumdawng thinte (Human traffickers) hi mi fing verther tak mai an nih avangin hetia en maia an hmel lan dan atang ngawt chuan an hriathran theih hauh lo. Tin, a chunga kan sawi tak ang khian, an hmel atang chuan mi zahawm pui pui, hmel fel leh thil chinchang hre tak tak an ni chawk a. Mi an bum dan langsar deuh deuhte chu:-

(1) Hna tha tak zawnpui thei angin an insawi thin.

(2) Five Star Hotel a hna hmuhsak theiin an insawi fo.

(3) Spa leh Beauty Parlour a hna tha tak hmuhsak thei angin an insawi thin.

(4) Nau awmtu atan leh awmpui atan mi an thlem chhuak chawk.

(5) Rokhawmtu tur nei lo Pitar emaw Putar emaw enkawl sak a, an boral huna an ro khawm sak theih mai tur hmelhriat nei angte pawhin an insawi.

(6) Hlawh tha tak, India pawisa phei chuan thlakhat a cheng tam tak hlawh theihna hria angin an insawi bawk.

 A sawitute hmel en mai chuan awihawm tak, thil ni thei ngei tura ngaih nisi a nih thin avangin thalai tamtak an bum nasa tawh em em mai a, an hlauhawm dan hi sawifiah thiam a har takzet mai.

*Mizoram dinhmun:*

Kum 2000 hmalam kha chuan ‘Human trafficking’ chungchangah hian Mizoram pawh kan fihlim thawkhat viau niin a lang a, khawimaw laiah chuan an lo awm mial maithei, amaherawhchu Sorkar record-ah erawh hmuh tur a awm lo thung. Nimahsela, kum 2000 hnulamah erawh awihawm loh khawpa tam mihring hmanga sumdawnna kan ramah ngei hian a thleng ve reng mai, a tuartute kan lainat a, he sumdawnna tenawm tak lo tuar tawh chhungkua leh khawtlang kan lo awm palh anih chuan thinlung takin kan tawrhpui takzet a ni tih min lo hriatsak se la.

|  |
| --- |
| TABLE - 1MIZORAM STATE A HUMAN TRAFFICKING CASE(Kum 2000 January to 2016 March) |
| **Sl.No.** | **Year** | **No. of Cases** | **No. of Victim** | **No. of accused / arrested** | **Position of the Case** |
| 1. | 2000 | 1 | 1 | 1 | Charge sheeted |
| 2. | 2001 | 2 |  | 3 | Charge sheeted |
| 1 | 1 | FR Submitted |
| 3. | 2002 | 1 |  | 7 | Charge sheeted |
| 4. | 2003 | Nil | Nil | Nil | Nil |
| 5. | 2004 | 4 | 5 | 2 | Charge sheeted |
| 2 | 1 | FR Submitted |
| 1 | 1 | Charge sheeted |
| 1 | 1 | Charge sheeted |
| 6. | 2005 | 4 | 1 | 1 | Charge sheeted |
| 1 | 2 | Case compound |
| 1 | 2 | Charge sheeted |
| 1 | 1 | Charge sheeted |
| 7. | 2006 | Nil | Nil | Nil | Nil |
| 8. | 2007 | Nil | Nil | Nil | Nil |
| 9. | 2008 | 1 | 1 | 2 | Charge sheeted |
| 10. | 2009 | 1 | 1 | 1 | Charge sheeted |
| 11. | 2010 | 1 | 3 | 3 | Case transferred to Women Police Station Panaji, Goa since the PO falls under women Police station Panaji, Goa. |
| 12. | 2011 | 3 | 4 | 3 | Charge sheeted |
| 1 | 6 | Charge sheeted |
| 1 | 1 | Charge sheeted |
| 13. | 2012 | 1 | 4 | 1 | Charge sheeted |
| 14. | 2013 | Nil | Nil | Nil | Nil |
| 15. | 2014 | Nil | Nil | Nil | Nil |
| 16. | 2015 | Nil | Nil | Nil | Nil |
| 17. | 2016 | 1 | 2 | 2 | Pending Investigation |
| **TOTAL CASES** |  | **20** | **32** | **42** |  |
| *Source: SP CID (Crime), Govt. of Mizoram* |

Table-1 a kan hmuh angin, kum 2000 hmalam kha chuan mihring hmanga sumdawnna hi Mizoram Police hnenah chuan ‘Report’ pakhatmah a awm lo a. Mahse, kum 2000 atang khan kum 2016 March thla thlengin ‘Case’ 20 an dawng a, 2016 Statistic a an tarlan loh, chhuizui mek Case 2 an nei bawk. Case 20 report zingah a tuartu (Victim) mi 32 an awm a, heta kan hmuh ang hian Case pakhat a a tuartu pakhat aia tam an awm tum pawh a awm tih a hriat theih. Mihring hmanga sumdawnna thila inhnamhnawih zawng zawng hi mi 42 zet an tling a, mi 33 te chu hrem an ni a, mi 2 te Case Final Report (FR) siam tawh niin, mi 2 dang chu engemaw avangin ‘Case pending’ a ni a, mi 3 te erawh Goa lamah an lo bawhzui atan thawn thlak a ni thung.

Human trafficking tuartu an chhanchhuah thenkhatte lo tarlang ila:-

(1) Kum 2010 khan Human trafficking tuartu mi 3 te chu Mizoram Police CID (Crime) Anti-Human Trafficking hmalaknain Goa khawpui Panaji-ah chhanchhuah an ni a, a mawhphurtu mi 3 an niin Mizo hmeichhia pahnih leh hnamdang pakhat an ni a, an vaiin an man.

(2) Kum 2011 khan Mumbai-ah Mizo 4 chhanchhuah an ni leh a, chung mite hralh an nihnaa mawhphurtute chu Mizo hmeichhe pakhat leh hnamdang mipa pahnih an ni a, an vaiin man vek an ni.

(3) Kum 2011 vek khan Mizorama cheng hnamdang hmeichhe tleirawl chu Haryana-ah chhanchhuah a ni a; ani hi nupui anga hruai thlain an hralh a. He thila mawhphurtu mi parukte chu hnamdang vek an ni a. Mizoram police CID (Crime)-te leh Haryana police-te'n an man vek.

(4) Chennai Mizo Welfare Association (CMWA) hruaitute leh Tamil Nadu police-te chuan, April 10, 2015 khan Tamil Nadu thingtlang khaw pakhatah sal anga chhawr (Bonded labour) mek Mizo tlangval pahnih - Pangzawl tlangval leh Lungleng tlangvalte an chhanchhuak bawk.

(5) Tun thlatir July 2016 pawh khan Mizoram mi 8 te chu Gujarat a Beauty parlour a thawk tura ruk chhuah an niin, Guwahati atanga Gujarat pan tura car a an chuan laiin man an lo ni tawh bawk a, an zinga pakhat phei hi chu Class-IX zirlai chauh a ni nghe nghe. He pawikhawihna a a mawhphurtute pawh hi an man tawh.

*Engtin nge kan lo inven ang:*

 ‘Human trafficking’ laka kan lo inven theih dan thaber chu chhia leh tha hriatna fim tak hman hi a ni kan ti thei ang. Uchuak taka sum duhna te, a him leh him loh ngaihtuah duh lo va sum hmuhtheihna kan bawh huam huam thin avangte hian thil sual ti duhte tan hun remchang kan lo siamsak thin. Mihring hmanga sumdawnna chungchang hi sawi hnem ila, sum tamtak hlawh theihna tur tawktarh a min thlem tum an awm pawhin rilru fim taka midang rawn nachang hriat a finthlak hle ang.

*Harsatna tuar an awm thulha hmalak dan tur:*

Mihring hmanga sumdawnna chungchang a harsatna tawk kan thenawm khawvengah an lo awm palh anih chuan a rang thei ang bera Mizoram Police hriattir vat tur a ni. Police Station-ah kan kal thei lo anih pawhin Telephone hmang pawhin Police Station hnaiberah hriattir mai tur a ni a, tin Phone signal nei lote pawhin a remchan dan anga Police hriattir ngei ngei thin turin Crime Branch chuan an duh hle. Mizoram Police-ah hian Anti Human Trafficking Unit (AHTU) a awm a, SP CID (Crime) chu Nodal Officer niin hma chak takin an la a, mipuite tawiawmna an mamawh thu hi an sawi uar hle. Tin, NGO zingah Community Health Action Network (CHAN-Salvation Army) te leh Centre for Peace and Development (CP&D) te pawhin an tih theih ang chiah chuan hma an la ve reng bawk. Mizoram hian mihring hmanga sumdawnna laka harsatna tuarte tanpuina Dan, ‘*The Mizoram Victims of Crime Compensation Scheme, 2011*’ kan nei a, hemi hmang hian ‘Human trafficking’ a a tuartuten thil hloh an neihte an hmuh let leh theih dan a awm a. A tuartute zingah kan tel lo anih pawhin kan inhrilh hriat zel a duhawm hle ang.

Hetiang sumdawnna tenawm, mi nunna tichhetu, mihring thisen hmanga sumdawnna vervek tak hi kan do a ngai ta hle a, mi nunna hmanga hlawkna lo hmuh ve phet tumte pawh fing tak leh huaisen taka kan hmachhawn a tul a. Kan ram leh hnam, kan khawtlang leh kan chhungkua kan lo him tlan theih nan kan hriat ang angte inhrilh chhawng ila. Mihring hmanga sumdawnna chimawm tak hian chhungkaw tamtak mittui a tlak tir lohnan kan tan tlan a hun tawh takzet a ni.

*Thu laknate:-*

*(1) SP CID (Crime), Office of the Superintendent of Police, Mizoram, Aizawl.*

*(2) R. Zonunsangi, Inspector, CID (Crime) i/c Anti Human Trafficking, Mizoram.*

*(3) Aizawl Police Station, Aizawl.*

*(4) Crime Report,2014, Mizoram Police.*

*(5) CHAN Office(The Salvation Army), Aizawl.*

*(6) Vanglaini (Daily News paper) Dt. 24th August 2013 & 15th April 2015.*

*(7) Northeast Today (Daily News), Dt. 3rd July 2016.*

----------------------